
NATALIE ANDERSON

Lidenskapens konsekvenser

Oversatt av Jeanita Edholm

Miniserie: Jetsettere


Elsker du også når drømmer går i oppfyllelse? Jetsettere er en miniserie full av romantikk, hete følelser, ekte kjærlighet, drømmer og pirrende møter. Dette er del fire.

Natalie Anderson skriver moderne kjærlighetsfortellinger som er preget av humor, lidenskap og lykkelige slutter. Historiene om sterke heltinner og sexy menn tiltaler lesere som elsker eventyr. Når hun ikke skriver, er Natalie opptatt av sine fire barn, tre katter, to gullfisker og en hund. På slutten av dagen synker hun ned i sofaen sammen med ektemannen og puster ut.


1

Alt håp var ikke ute enda. Carrie Barrett kikket bort på døren igjen. En blinddate med kollegaen til kusinen. Å gå med på det hadde vært et grusomt øyeblikk som bare ble slått av den gangen hun takket ja til å lese en tekst i søsterens bryllup. Helt siden den grusomme festen hadde hun prøvd å kvitte seg med den vanen. Men i dag hadde hun ikke bare sagt ja for å gjøre noen en tjeneste, hun hadde sagt ja fordi hun hadde et ønske om å passe inn. Hun hadde til og med lyst til å møte en ny person.

Det var et år siden hun hadde blitt dumpet. Seks måneder siden hun forlot hjemmet sitt på den andre siden av jorda. Det var i det minste på tide å prøve å ha det litt morsomt. Men daten hennes var forsinket, og etter et helt liv med punktlighet satt nå Carrie alene på takrestauranten til et av de flotteste hotellene i Auckland, ikledd en sommerkjole som ikke engang var hennes.

Hun kunne i det minste unngå kelnerens spørrende blikk ved å late som om hun beundret yachtene som lå i marinaen. Waitemata-havnen var spesielt vakker ved solnedgang. Men på tross av den nydelige utsikten, kunne hun ikke unngå å kikke mot døren da flere mennesker kom inn i restauranten.

Vær så snill å dukke opp. Det ville være så flott om noen dukket opp. Bare denne ene gangen.

I samme øyeblikk som hun hadde tenkt tanken, kom en mann gående inn i rommet, og Carries mage slo saltomortale. Han var høy. Bredskuldret. Fantastiske øyne, og de fokuserte på henne. I et sekund.

Det var selvfølgelig ikke ham. Daten hennes skulle ha på seg rød jakke. Denne fyren hadde svarte klær, og måten han holdt hodet hevet på, det altoppslukende blikket og den selvsikre holdningen gjorde at han hadde rommets oppmerksomhet i sin hule hånd. Ankomsten hans fikk rommet til å summe av elektrisitet. Alle snudde seg mot ham, rettet seg med glitrende øyne opp i ryggen og slikket seg nærmest om munnen.

Carrie var heller ikke immun. Hun fikk gåsehud på armene. Allergisk, ikke sant? Han oste kvalitet. Hun hadde tilbragt nok tid rundt slike mennesker til å gjenkjenne auraen. Han var garantert ekstremt målbevisst. Akkurat som advokatpartnerne hun hadde til foreldre og de atletiske stjernesøstrene. Men verst av alt, eksforloveden hennes. Carrie hadde dessverre erfaring med at kampen for suksess på høyeste nivå innebar at man ofret andre ting, alltid tid og oppmerksomhet, ofte mennesker og noen ganger ønsket folk så inderlig å vinne at de var utro.

På tross av at hun visste alt dette, var Carrie like trollbundet som de andre av den nyankomne. Han var en pirat som plyndret gjestenes hjerter med nærværet sitt. Til og med den superprofesjonelle hovmesteren brukte litt tid på å summe seg.

Det var bare ett tomt bord mellom hans og hennes. Han hadde åpenbart ingen problemer med å møte opp alene i så lystige omgivelser. Men så ville han bare trenge å kaste ett blikk mot baren dersom han ønsket selskap. Noe han tydeligvis ikke ønsket, for han hadde valgt å sette seg med ryggen til.

Noe som betød at han satt vendt mot henne. Noe som betød at hun ble nødt til å kikke alle andre retninger enn rett frem, for da ville hun bli sittende og se rett på ham. Det var som om de satt ved samme bord, bare med litt mellomrom.

Så pinlig. 

Carrie hadde lyst til å snike seg unna, men istedenfor holdt hun øye med døren. Hun pustet skuffet ut, og blikket gled over ham og stanset. For i det øyeblikket stanset tiden selv. Han var like vakker som en engel og hadde det fristende gjenskjæret til djevelen. Og han studerte mer enn hårfargen hennes.

Varmen bredte seg i kinnene da han lot blikket gli over henne.

Trolldommen ble brutt av at hovmesteren dukket opp ved mannens skulder. Den djevelaktige piratengelen vendte på hodet for å lytte til mannen, men slapp henne ikke med blikket. Avbrytelsen klarte heldigvis å lokke hjernen hennes tilbake fra den sensuelle ferden den hadde vært på.

Så utrolig pinlig. Hadde han sett reaksjonen hennes? Lest tankene hennes? Han sa noe med lav stemme til hovmesteren, som kikket overrasket på ham, men deretter nikket. Selvfølgelig. For denne mannen fikk det han ønsket seg. Hver. Gang.

Men han ville nok ikke ha henne. Carrie var altfor vanlig. Likheter tiltrakk hverandre, superstjerner ble venner med andre superstjerner, og det var sånn det skulle være. De som var mindre skinnende ble brent til kullbiter når de kom for nærme stjerner som ham.

«Vil madam bestille eller vente litt lenger på gjesten sin?»

Hovmesterens spørsmål gjorde henne pinlig berørt. Hun hadde blitt avvist. Og hun hadde ikke bestilt enda, for restauranten var ikke en som passet budsjettet til en omreisende midlertidig ansatt. Stoltheten gjorde at hun ikke hadde lyst til å forlate restauranten rett foran nesen på en som hadde alt. Han som fortsatt kikket på henne. Det var ikke mulig å snike seg ut uten at han merket det, for han hadde allerede lagt merke til henne. Selvfølgelig var det i et så grusomt øyeblikk som dette at hun for en gangs skyld ikke var usynlig.

*

Hun var ikke hans type. Men Massimo Donati-Wells lyttet allikevel til samtalen mellom hovmesteren og den jordbærblonde kvinnen. Han hadde allerede gitt etter for den uforklarlige trangen til å be hovmesteren om å ikke plassere noen på bordet mellom ham og den vevre kvinnen med fyldige lepper og tilsynelatende myk hud. Han hadde lagt merke til henne da han gikk inn i rommet, og hadde med viten og vilje satt seg med ryggen mot resten av rommet. Hun hadde lagt merke til ham, og selv om det ikke var uvanlig, var reaksjonen hans på blikket hennes det.

Det var en veldig, veldig fysisk reaksjon. Den var ikke uvelkommen. Han hadde hatt noen lange dager, og etter tilfredsstillelsen ved å sikre enda en kontrakt, var det på sin plass med en belønning. Så han lente seg tilbake. Elektrisiteten som hadde våknet til liv da blikkene deres møttes, var avhengighetsskapende.

Hun kikket mot døren igjen. Hun ventet på noen. En date? For en tåpelig date som kom for sent. Det plinget i telefonen hennes, og Massimo så ublu på mens hun leste den. Hun blunket raskt og presset leppene sammen.

«Jeg bestiller gjerne noe», sa hun.

De rødmende kinnene avslørte at prinsessen med de blå øynene prøvde hardt å ikke rømme. Hun skrapte sammen stolthet. Bra for henne.

«Eh …» Hun tok seg ikke bryet med å se på menyen. «En pina colada, takk.»

Han bet seg på innsiden av kinnet så han ikke skulle smile. Stranddrinken stod ikke på menyen engang, dette stedet var mer kjent for utvalget av champagne. Men hovmesteren var for profesjonell til å nevne det.

«Selvfølgelig.»

Hun var virkelig ikke hans type. For forfriskende. For myk. Den typen som rødmet og sikkert drømte om ekte kjærlighet. Massimo valgte kvinner som ikke forventet at han skulle bli værende. De som var som ham. Men det var et eller annet ved henne som fikk ham til å fortsette å stirre. Ikke bare den glatte huden og de myke formene, men det trassige motet som skinte i de safirblå øynene, og sårbarheten som lå skjult under det.

Hun burde ikke ha blitt avvist. Hjertet dundret i brystet da han tenkte på hva hun burde få i kveld. Kjærtegn. Den type berøring som fikk henne til å smile, glitre, rope.

Og han ville at hun skulle se på ham igjen, så han kunne føle det elektriske støtet igjen.

«Har du noe imot om jeg setter meg hos deg?» Han ropte over den lille avstanden som skilte dem, sjokkert over mangelen på selvkontroll. «Gjesten min avlyste i siste øyeblikk.»

Han hadde hatt lyst til å spise alene. Dette skulle være en fredelig kveld før han fløy hjem morgenen etter. Og den jordbærblonde kvinnen var ikke dum, for hun kikket på bordet som var dekket til én. Han hadde nettopp løyet til henne, og hun visste det.

«Bare en drink til gjesten din kommer …» mumlet han. Han var ikke vant til å måtte spørre to ganger.

«Han kommer ikke.» Hun prøvde ikke å lyve engang.

«Da er han en idiot», sa Massimo og flyttet seg bort til henne før hun rakk å si noe mer. «Jeg er sulten», sa han høflig. «Er du?»

I et lite sekund lurte han på om hun kom til å si nei. Om han hadde feiltolket tiltrekningen som hadde forhekset ham for noen øyeblikk siden. Om hans sedvanlige bravur var for mye for henne. Hun var, tross alt, for myk.

Men hun hevet haken. «Jeg er ikke sikker. Jeg klarer ikke å tenke klart akkurat nå.»

Ærligheten moret ham. «La oss finne ut av det.» Han snudde seg, og hovmesteren dukket opp som ut av løse luften. Massimo mumlet en bestilling.

«De serverer tapas», forklarte han da mannen skyndte seg bort. «Jeg bestilte litt av alt.»

Hun så granskende på ham med de klareste, blåeste øynene han noensinne hadde sett, og på tross av den gnistrende energien var det ikke akkurat anerkjennelse han så i blikket hennes.

«Alt? Du må være sulten», sa hun skarpt. «Hadde du ikke lyst på en stor, saftig biff med fyldig saus og alt tilbehøret?»

En utfordring, misnøye. Hun tenkte sikkert at han var en dust, og det var han kanskje. Men en ny flamme blusset opp. Massimo ville ha mer, for den varmet ham på en måte han ikke hadde følt på årevis.

«Å prøve mye forskjellig er mye bedre enn å bare ha én rett, synes ikke du også det?» Han skrudde opp arrogansen hun helt tydelig mente hun så i ham.

«Så det du mener er at du liker å prøve alle de forskjellige rettene som er tilgjengelige?»

Det beske svaret sved på best mulige måte. «Absolutt. En bit her, en bit der. Men noen ganger holder det å bare kikke.»

For hun burde mest sannsynlig ikke være en av rettene. Han kom til å sluke henne, og på tross av den lille motstanden hun hadde mobilisert, var han ikke sikker på om hun kunne håndtere det.

«Så du blir tilfredsstilt av å bare kikke? Appetitten din blir stilt av et blikk?»

Det strammet til i brystet. «Det kommer an på. Hva med deg?»

Hun så lenge på ham. «Jeg utvikler fortsatt smaken min. Det er ganske mye jeg ikke har prøvd.»

En ildkule eksploderte ved hoftepartiet. Var det?

«Du er vant til å få det som du vil. Velger du det du vil ha før alle andre får muligheten?»

Han smilte. «Tror du jeg ville gjort det?»

«Du nølte ikke med å bestille alt på menyen etter å ha gått inn i rommet som om du eide stedet …»

Idet hun innså det, formet munnen hennes en perfekt O. Massimo fikk vann i munnen.

«Gjør du det? Eier du dette hotellet?»

«Jeg er bare en investor.» Massimo hadde tjent så mye penger at han brukte dagene på å finne ting å investere i. Eller rettere sagt på å tvinge vekk mennesker som kom til ham for å be om investeringer og råd. Imperiet hans var anerkjent for å identifisere hva som kom til å bli suksessfullt i fremtiden, noe som betød at han bare fortsatte å tjene penger. Han skulle ikke lyve, han likte det. Likte suksessen, og å leve som han selv ønsket. Han likte også å forføre vakre kvinner som visste hva de gikk til. Det gjorde ikke denne kvinnen.

«Bare», gjentok hun. «Så du investerer bare i luksuriøse hoteller?»

«Faktisk konsentrerer jeg meg nå om prosjekter innen fornybar energi.»

«Så godhjertet. Ønsker du å skape en mer bærekraftig fremtid for barna dine?»

Han kikket på henne, satte pris på det passiv aggressive stikket. Ingen hadde turt å utfordre ham på den måten på lenge, og han hadde lyst til å si noe som kunne fremprovosere en reaksjon hos henne. Den dømmende holdningen hennes hadde sneket seg under huden på ham. «Jeg har faktisk ikke planer om å få barn», sa han glatt.

«Selvfølgelig ikke.» Hun smilte.

Han sendte henne et spørrende blikk. «Hva mener du med det?»

«Det synes å være en alminnelig og vedtatt oppfatning at en rik ungkar føler en sterk trang til å advare enhver kvinne han møter om at han ikke er på markedet for ekteskap eller barn.»

Massimo så på henne og kjente hvordan det rykket til i munnviken. «Nettopp.» Han satte pris på hvordan hun hadde endret det berømte sitatet til sin fordel. «Jeg er så glad for at du forstår.»

«Jeg er ikke på markedet heller, i tilfelle du lurte.» Arrogansen var falsk.

Han smilte. «Som er grunnen til at du sitter her og venter på …?»

Hun så strengt på ham, men ødela det hele med et smil. «Jeg gjorde bare en venn en tjeneste.»

«Virkelig? Det er den historien du går for?»

«Det er faktisk sannheten.» Hun trakk på skuldrene. «Men frykt ikke, jeg bruker deg bare som et skjold mot offentlig ydmykelse og for å få gratis mat.»

«Ok», sa han. «Jeg er glad for at vi kan være så ærlige med hverandre, og jeg er glad for å kunne bidra. Hvem var han?» Han var brått nysgjerrig. «Idioten?»

«Jeg vet ikke. Det var en blind date. Jeg sa ja til en venn fordi fyren visstnok har jobbet for mye i det siste.» Bitterheten i stemmen var tydelig.

«Arbeidsnarkomane», sa han og ristet påtatt sørgmodig på hodet. «Man må styre unna dem.»

Et skeptisk uttrykk kom til syne i de blå øynene, og så slapp en liten latter ut. «Nettopp.»

Den latteren var utrolig. Han ville ha mer. Han ville høre den latteren i sengen sin.

«Hva med din date?» spurte hun.

«Jeg hadde ingen date. Jeg løy.»

«Ja.» Hun møtte blikket hans. «Det har du erfaring med.»

«Har ikke alle det?» Nå var det han som ikke kunne holde bitterheten i sjakk.

«Det kan virke sånn.»

Han kjente en bølge av empati. Han visste nøyaktig hvor grusomt det var å bli løyet til.

En servitør dukket opp med pina colada, og en vinflaske til ham.

«Du er engelsk», sa han da servitøren hadde forsvunnet.

«Du er australsk», svarte hun smilende.

Aksenten var det minst viktige de hadde lagt merke til med hverandre.

«Så vi befinner oss begge langt unna hjemme, men du er lengst unna. Hva bringer deg til Auckland?» spurte han.

Massimo hadde ikke lyst til å vite for mye. Han hadde ikke lyst til å bli involvert. Han ble aldri det med kvinner. Forhold endte alltid opp med å bli for intense. For ødeleggende. Han hadde bare lyst til å berøre henne. Men på samme tid, for første gang, hadde han lyst til å vite hva det var som hadde fått henne til å se så ensom ut.

«Eventyr.» Hun tok en slurk av drinken. «Hva med deg?»

«Forretninger. Jeg drar tilbake til Sydney i morgen tidlig.»

*

Carrie møtte blikket hans og så utfordringen som lå der. Han forventet nok at hun skulle påpeke det, og at hun ikke skulle klare å stå imot. Det var en slags form for arrogant våpenbruk, arsenalet hans mot en kvinne som ønsket mer.

Dette var selvfølgelig en mann som trengte beskyttelse, han var tross alt så tiltrekkende. Og selvfølgelig kom han til å ville ha barn en dag, så fort han møtte den rette kvinnen. Hun var ikke den kvinnen, og det var det som hadde fått henne til å le. Det tåpelige i det hele. Hun var så langt utenfor hans liga at det at han følte trang til å nevne det, hadde moret henne.

«Så leit at du ikke skal være her lenger», sa hun. «Da kan jeg ikke iverksette lure-deg-inn-i-ekteskap-planen min.»

Han la hodet på skakke. «Jeg er helt knust.»

«Ikke sant?» Hun undertrykte en latter.

Carrie flørtet vanligvis ikke så dårlig. Hun flørtet nemlig ikke i det hele tatt. Men det var så enkelt.

«Jeg heter Massimo.» Han holdt ut hånden. «Takk for at du aller nådigst lot meg spise med deg.»

«Jeg heter Carrie, og jeg er ikke sikker på om du ga meg noe valg.» Hun tok hånden hans i sin.

Et støt gikk gjennom henne. Fingrene hans strammet til rundt hennes egne.

«La meg få gjøre opp for det.» Han så alvorlig på henne. «Vil du jeg skal bli sittende, eller foretrekker du at jeg lar deg være i fred? Jeg gjør det du ønsker.»

Det hun ønsket? Carrie mistet pusten. Med håndflatene mot hverandre, og den gnistrende følelsen som spredte seg oppover armen, innså hun at hun ikke hadde lyst til å gi slipp.

All nervøsiteten forsvant under berøringen hans og det grønne blikket. Fargen var slående nok på avstand, men helt nærme var den fortryllende. Det var ikke rart at han var nødt til å advare kvinner.

Men selv om han var selvsikker, var det mer ved ham enn arrogansen til en rik mann. Mer dybde, mer menneskelighet enn stereotypen hun hadde antatt at han var. Han var ikke en karikatur, han var kjøtt og blod, hete og smerte. Carrie var ikke sikker på hvordan hun visste det, men hun var ikke i tvil. I dette øyeblikket trengte Massimo henne like mye som hun trengte ham. Som middagsselskap.

«Du kan bli», sa hun matt.

«Tusen takk.»

Massimo slapp hånden hennes da hovmesteren dukket opp sammen med to servitører. Alle tre bar trefat, som de plasserte på bordet. Hun distraherte seg selv ved å se på den overdådige serveringen. Der lå det ferske østers som ble holdt kjølige av champagne-granité. Bakt brie og en rekke små fjøler med ost, kjøtt og sjokolade.

«Det er ganske mye mat her», sa hun.

«Vi har god tid.» Han trakk på skuldrene. «Men er det noe som frister?»

Hun kikket på maten igjen. Det var noe for enhver smak der.

*

«Hva gjør du i Auckland, Carrie?» Massimo kunne ikke motstå trangen til å vite mer om henne. Han hadde lyst til å vite alt.

«Jeg jobber som vikar», sa hun. «Kontoradministrasjon. Jeg har planer om å reise til et varmere sted ganske snart.»

«Sydney?» foreslo han umiddelbart med et stort smil.

«Det er for stort», sa hun og avfeide det med en latter. «Jeg vil reise til et sted som er mindre og mer isolert.»

Han kikket på drinken hennes. «Fiji? Cook Islands?»

Hun nikket entusiastisk. «Paradis.»

Han hevet øyenbrynene. «Synes du det?»

«Gjør ikke du?»

Samtalen var lett og ledig og han trodde ikke helt på alt hun sa, men så trodde han aldri helt på noen.

«En øyferie ville ikke vært paradis, det ville vært kjedelig», svarte han.

«Kjedelig?» Hun lo. «Du skuffer meg. Jeg trodde du hadde bedre fantasi enn som så.»

Massimos fantasi våknet til liv. «Hvordan ville du fylt dagene dine?»

«En spasertur tidlig på morgenen. Så en svømmetur. Fersk frukt for å vekke ganen …»

Fersk frukt og å vekke ganen fikk ham til å le. «Du har virkelig tenkt på det.»

«Ofte.» Hun nikket alvorlig før hun smilte bredt.

«Snakker vi om meditasjon og yoga i vannkanten?» ertet han. «Bilder til sosiale medier?»

«Å gå tur er en form for meditasjon, men ingen bilder på sosiale medier. Det gjør at du ikke er til stede i nuet. Jeg ville lest. En bok om dagen.»

«Hvis den ikke gir meg tips om investeringer, kommer jeg ikke til å lese den.»

«Ingen romaner? Ingen historiebøker? Ikke noe filosofi?» Hun så på ham og skalv teatralsk. «Ingen poesi? Lesing kan utdanne sjelen din.»

«Du antar at jeg har en sjel.»

«Jeg tror du er et menneske», svarte hun tørt. «Derfor har jeg fantasi. Og jeg kan tenke meg at din er ganske god.» Hun la hodet på skakke. «Så jeg tror ikke du forteller sannheten om bøker.»

«Hvorfor tror du at jeg har god fantasi?»

«Fordi man trenger mer enn en god hjerne og forretningsforståelse for å oppnå suksess. Det krever visjon og kreativitet.»

«Og du forstår det fordi …?»

«Fordi jeg har tilbrakt tid rundt andre suksessfulle mennesker.»

Massimo sa ingenting. Tonefallet hintet om at hun ikke var så glad for å ha kjent disse suksessfulle menneskene. Hun mente åpenbart at de tilhørte en annen gruppe enn henne. «Men du har ikke lyst til å tilbringe mer tid med dem. Du har lyst til å flykte til en isolert øy.»

Carrie stivnet til. «Jeg flykter ikke. Jeg beriker livet mitt med et eventyr.»

«Gjør du?» Han ristet på hodet. «Eller beriker du livet ditt med noen andres drømmer og eventyr i bøkene deres?»

«Så du er en type som foretrekker adrenalinfylte eventyr fremfor å lese på stranden når du er på ferie, eller …?» Ordene døde hen da hun innså sannheten. «Nei. Det er feil. Du drar ikke på ferie i det hele tatt.» Hun lente seg tilbake og så på ham som om han var helt håpløs. «Du er medlem av ikke-så-anonyme arbeidsnarkomane.»

«Etterspørselen etter den svært dyrebare tiden min er rett og slett for stor.»

«Og selvfølgelig prioriterer du det som betaler foran det som er personlig. Hva gjør du egentlig? Tilbringer du dagene dine med å avgjøre hvilke nye selskaper du skal investere gullet ditt i?»

«Det er faktisk ikke så langt unna sannheten.»

«Og alle vil være vennen din fordi du A, har pengene, og B, klarer å finne ut hvem som vinner før de gjør det?»

«Det er derfor jeg er på vakt når det gjelder kvinner …»

Carrie lo motvillig. «Ja, du er åpenbart veggpryd. Mens jeg er en lykkejeger.» Hun ristet på hodet. «Suksessfulle mennesker ofrer ofte personlige ting.»

«Så du tror ikke at jeg har balanse i livet mitt?»

«Jeg er sikker på at du ikke har det.»

Han presset hånden mot brystet og lot som om han ble såret av ordene. Men sannheten var at hjertet hans dunket altfor hardt. «På tross av det du tror, så vet jeg hvordan man slapper av.» Han lente seg nærmere. «Men jeg kan forsikre deg om at store mengder sand ikke er en del av det.»

«Men det kan jo hende at det er et bærekraftsprosjekt på øya som vil gagne fremtiden til barna du ikke skal ha.»

«Kanskje jeg burde undersøke det», sa han smilende. «Jeg liker en utfordring.»

«Å lese på stranden hele dagen kan være en utfordring», sa hun med falsk oppriktighet. «Sjekke hvor solen står på himmelen, passe på at man ikke blir solbrent …» Carrie ristet sørgmodig på hodet. «Men du klarer ikke å se forbi trangen til å få nye avtaler i havn, den berusende følelsen av høy risiko og høy belønning, trangen til å vinne koste hva det koste vil …»

«Det er ikke noe galt i å jage etter de gjeveste belønningene.» Massimo trakk på skuldrene. Han kom ikke til å unnskylde seg for at han jaget suksess. Det var sånn han hadde overlevd. «Men du burde ikke lese på stranden hele dagen, du kommer til å bli solbrent.»

Hun smilte. «Jeg lover å dekke meg til.»

«Man burde ikke love ting man ikke har planer om å holde», sa han og prøvde å høres spøkefull ut uten å klare det.

Det blå blikket skinte mot ham. Stemmen var myk. «Det er vi to om å mene.»

Det båndet som dro ham nærmere henne, var forankret i et eller annet inni ham, noe han innså at hun også hadde i seg. Noe sårt.

«Skål for å ikke love noe», sa han stille

«Ingen løfter.» Hun løftet glasset, og den fargesterke drinken stod i skarp kontrast til det dystre tonefallet. «Ingen løgner.»

*

Hvordan var det mulig at ett blikk hadde vekket denne galskapen til live? Carrie hadde blitt til en person hun ikke kjente igjen, en som lo og spøkte uten problemer. Men humoren skjulte ikke kjemien som stadig trakk dem nærmere hverandre. Under den livlige overflaten skjulte det seg en dødelig elektrisk puls av fristende fare.

Etter at hun var ferdig med drinken, fylte Massimo rødvin i glasset hennes med jevne intervaller. Det var ingen naturlig avslutning på hver rett, så tiden, som først hadde stanset da blikkene deres møttes, hadde nå rast av gårde. Timene forsvant.

Det var klirringen fra kjøkkenet som brakte Carrie tilbake til virkeligheten. Hun så seg rundt, og innså at de var de eneste gjestene som var igjen. De ansatte hadde ryddet vekk alt fra de andre bordene, til og med baren på den andre siden av takterrassen var stille. Men de hadde fortsatt mat på tallerkenene sine, og vin i flasken. De hadde så vidt begynt. Et raskt blikk på Massimos dyre klokke avslørte at det var over midnatt. Hun skulle på jobb i morgen. Han skulle fly hjem. Denne flørten kom aldri til å bli til noe mer.

Ikke at den ville ha blitt til noe mer uansett. Massimo var langt utenfor hennes liga, han var faktisk helt oppi stratosfæren et sted. Superstjerner tilbrakte ikke tid med dødelige som henne. Det var en lekse hun hadde lært allerede. Men det betød ikke at det hun sa ikke hadde noen betydning. For det var bare nuet. Det var så utrolig enkelt å snakke med ham, erte ham og si ting hun vanligvis ikke sa høyt. Det å vokse opp i et hus fullt av suksesshistorier hvor andre ikke forstod hvorfor hun ikke hadde høyere forventninger til seg selv, ikke hadde tid til middag fordi de var for opptatt med trening, eller å komme seg opp og frem, og som ikke prioriterte det å tilbringe tid sammen … hadde ikke bare vært ensomt. Det hadde vært tungt.

Ikke avbryt konsentrasjonen min … Ikke vær en idiot …

Og Massimo var en av dem, var han ikke? En arbeidsnarkoman som prioriterte ytelse foran det personlige. Carrie burde ha fått utslett allerede. Men hun hadde ikke det, for han jobbet ikke nå. Nå var det menneskeligheten som lå på lur i øynene hans. Kjekk, såret, ensom. Hun tok feil, ikke sant? Denne fyren manglet vel ingenting?

«Jeg burde dra», mumlet hun.

Hun hadde ikke lyst. De hadde en kjemi som var helt ulik noe annet. Den var ny for henne. Og overraskende kraftfull.

*

Massimo nikket motvillig. Han kunne foreslå at hun skulle bli med og ta en drink. Hun ville forstått hva det betød … hun ville sagt ja, og han kunne, ville, vinne. Men enda så mye som han ønsket det, innså han at dette ikke var en lek. Ikke denne gangen. Dette hadde noe mer ved seg, dette var utrolig nok mer dyrebart. Han hadde likt å snakke med henne. Tøyse og tulle, samtidig som de begge hadde visst at noe alvorlig lå og brygget under overflaten.

Han skulle ikke utnytte det. Hun var ikke hans type. Hun var ikke en bekymringsløs, erfaren kvinne som forstod en som ham. Hun hadde blitt såret. Hun var emosjonelt sårbar, ikke sant? Noe som betød at hun var forbuden frukt. For følelser var ikke noe han kunne håndtere.

*

Massimo fulgte henne ned til den mørke gaten, der en taxi stod og ventet. Carrie snudde seg mot ham. «Takk for middagen», mumlet hun.

Dette var ikke en flørt. Han hadde simpelthen bare moret seg. Massimo hadde syntes synd på henne, og hadde funnet en måte å fordrive tiden på under en kjedelig middag på forretningsreise. Hun kunne ikke komme seg raskt nok bort, for om hun ikke gjorde det, kom hun garantert til å gjøre noe dumt. Men så tok han hånden hennes i sin, og det elektriske støtet gjentok seg. Han så på henne, men sa ingenting. Det virket nesten som om han ikke klarte å røre seg, som om han ikke hadde lyst til å gi slipp på hånden hennes.

Men så gjorde han det.

Hun satte seg i taxien, og han lente seg ned mot det åpne vinduet. Det var for mørkt til at hun klarte å lese ansiktsuttrykket hans.

«Ha det, Carrie.»

Gatelyktene lyste opp ansiktet hans da han tok et steg bakover. Det ensomme uttrykket sjokkerte henne samtidig som det ga gjenklang i henne. Det satte ord på den alvorlige tonen som ikke hadde vært fraværende, men simpelthen ikke hadde blitt anerkjent før nå.

Taxien kjørte henne allerede bort. Carrie vred seg i setet for å se på ham, ventet på å se et glimt av sjarmen hans. Ventet på å innse at hun hadde tatt feil. Men det siste inntrykket hun hadde av ham, var et smertefullt et.

I noen minutter klarte hun ikke å tenke, og så ble hun gradvis fylt av anger. Hun lente seg frem for å snakke med sjåføren. «Unnskyld, men kan du snu?»

Hun skulle bare kjøre forbi. Massimo hadde sikkert gått inn på hotellet allerede. Men der, opplyst av gatelyktene, stod en høy og ensom skikkelse. Med hendene dypt i lommene stod han vendt mot det blekkfargede havet. Han snudde seg da han hørte lyden av bilen. Så kikket han igjen. Plutselig gikk han raskt mot bilen, klar for å åpne døren idet den nådde fortauet.

Massimo rakte hånden mot henne.

